KOMISIJOS REGLAMENTAS (EB) Nr. 1545/2007
2007 m. gruodžio 20 d.
nustatantis papildomą rafinavimo įmonėms 2007 m. spalio 1 d.-2008 m. rugsėjo 30 d. tiekiamo žaliavinio cukranendrių cukraus, kurio kilmės šalys yra AKR valstybės ir Indija, kiekį
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (1), ypač į jo 29 straipsnio 4 dalies antrą pastraipą,
kadangi:
(1)
Reglamento (EB) Nr. 318/2006 29 straipsnio 4 dalyje nustatyta, kad 2006-2007, 2007-2008 ir 2008-2009 prekybos metais, siekiant užtikrinti pakankamą tiekimą Bendrijos rafinavimo įmonėms, reikėtų laikinai neapmokestinti importo muitu papildomo importuojamo žaliavinio cukranendrių cukraus, kurio kilmės šalys yra to reglamento VI priede nurodytos valstybės, kiekio.
(2)
Tas papildomas kiekis turėtų būti skaičiuojamas pagal 2006 m. birželio 28 d. Komisijos reglamento (EB) Nr. 950/2006, nustatančio išsamias tam tikrų tarifinių kvotų ir lengvatinių susitarimų, taikomų cukraus sektoriaus produktų importui ir rafinavimui 2006-2007, 2007-2008 ir 2008-2009 prekybos metais taikymo taisykles (2), 19 straipsnį, remiantis Bendrijos žaliavinio cukraus tiekimo balanso prognoze. Iš balanso paaiškėja, kad norint patenkinti Bendrijos rafinavimo įmonių tiekimo poreikius 2007-2008 prekybos metais, reikia importuoti papildomą žaliavinio cukranendrių cukraus kiekį.
(3)
Siekiant užtikrinti, kad Bendrijos rafinavimo įmonėms būtų tiekiama pakankamai žaliavinio cukraus tam, kad būtų patenkintas įprastas tiekimo poreikis, papildomas kiekis turėtų būti paskirstytas atitinkamoms trečiosioms šalims taip, kad būtų užtikrintas viso kiekio pristatymas. Manoma, kad Indijai reikėtų ir toliau skirti pradžioje numatytą 10 000 tonų kiekį. Siekiant patenkinti likusį tiekimo poreikį reikėtų nustatyti bendrą kiekį, kuris gali būti tiekiamas iš AKR valstybių ir kurį jos kartu įsipareigojo tarpusavyje paskirstyti taip, kad būtų užtikrintas pakankamas tiekimas rafinavimo įmonėms.
(4)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
2007 m. spalio 1 d.-2008 m. rugsėjo 30 d. laikotarpiui nustatomas toks papildomas rafinavimui skirto žaliavinio cukranendrių cukraus, kurio KN kodas 1701 11 10, kaip nurodyta Reglamento (EB) Nr. 318/2006 29 straipsnio 4 dalyje, kiekis:
a)
70 000 tonų, išreikštų baltuoju cukrumi, kurio kilmės šalys yra Reglamento (EB) Nr. 318/2006 VI priede išvardytos valstybės, išskyrus Indiją;
b)
10 000 tonų, išreikštų baltuoju cukrumi, kurio kilmės šalis yra Indija.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 20 d.